เก็บตกการเงิน
ครม.ไฟเขียวร่างพรบ.งบประมาณปี&#8217;56
15 พ.ค. 2555

ครม.ไฟเขียวร่างพรบ.งบประมาณปี’56 
นายวรวิทย์ จำปีรัตน์ ผู้อำนวยการสำนักงบประมาณ เปิดเผยว่า คณะรัฐมนตรี (ครม.) เมื่อวันที่ 14 พ.ค. มีมติเห็นชอบร่าง พ.ร.บ.งบประมาณรายจ่ายประจำปีงบประมาณ พ.ศ. 2556 วงเงิน 2.4 ล้านล้านบาท รายได้ 2.1 ล้านล้านบาท เป็นงบขาดดุล 3 แสนล้านบาท โดยจะเสนอร่าง พ.ร.บ.ให้สภาผู้แทนราษฎรพิจารณาวาระแรกวันที่ 21-23 พ.ค. 2555
ทั้งนี้ ครม.ได้กำชับให้รัฐมนตรีเจ้ากระทรวงทุกกระทรวงเตรียมตัวให้พร้อมในการชี้แจงรายละเอียดงบประมาณต่อรัฐสภา 
นอกจากนี้ สภาผู้แทนราษฎรจะพิจารณาร่าง พ.ร.บ.งบประมาณ วาระที่ 2 และ 3 วันที่ 1516 ส.ค. 2555 เสนอให้วุฒิสภาพิจารณาวันที่ 3 ก.ย. 2555 จากนั้นสำนักเลขาธิการคณะรัฐมนตรีจะนำร่าง พ.ร.บ.ขึ้นทูลเกล้าฯ ถวายเพื่อบังคับใช้เป็นกฎหมายต่อไป ซึ่งคาดว่า พ.ร.บ.งบประมาณปี 2556 จะเริ่มใช้ได้ทันวันที่ 1 ต.ค. 2555 แน่นอน
นายอนุสรณ์ เอี่ยมสะอาด รักษาการโฆษกประจำสำนักนายกฯ ระบุว่า ครม.มีมติแต่งตั้งคณะกรรมาธิการวิสามัญพิจารณาร่าง พ.ร.บ.งบประมาณรายจ่ายฯ โดยเป็นกรรมาธิการที่ ครม.เสนอรายชื่อมีสัดส่วน 1 ใน 4 หรือ 15 คน เช่น นายกิตติรัตน์ ณ ระนอง รองนายกฯ และ รมว.คลัง นายทนุศักดิ์ เล็กอุทัย รมช.คลัง และนายวรวิทย์ 
ขณะที่กรรมาธิการในสัดส่วนของพรรคการเมือง 48 คน แบ่งเป็น พรรคเพื่อไทย 25 คน พรรคประชาธิปัตย์ 15 คน พรรคภูมิใจไทย 3 คน พรรคชาติไทยพัฒนา 2 คน และพรรคชาติพัฒนาเพื่อแผ่นดิน 1 คน เป็นต้น